

RĪGAS 31.VIDUSSKOLA

Skuju iela 11, Rīga, LV-1015,tālrunis 67343230, e-pasts r31vs@riga.lv

IEKŠĒJIE NOTEIKUMI

Rīgā

2017.gada 4.decembrī Nr.5-ntS

**Kārtība, kādā reģistrē izglītojamo ierašanos vai neierašanos izglītības iestādē**

*Izdoti saskaņā ar Vispārējās izglītības likuma*

*10.panta trešās daļas 2.punktu un*

*Ministru kabineta 2011.gada 1.februāra noteikumu Nr.89*

 *“Kārtība, kādā izglītības iestāde informē izglītojamo vecākus, pašvaldības vai*

*valsts iestādes, ja izglītojamais neapmeklē izglītības iestādi” 4.1.apakšpunktu*

1. **Vispārīgi jautājumi**
2. Kārtība nosaka, kādā reģistrē Rīgas 31.vidusskolā (turpmāk – Skola) izglītojamo ierašanos vai neierašanos Skolā, un informē izglītojamo likumisko pārstāvi vai pašvaldību, ja izglītojamais neapmeklē Skolu.
3. Izglītojamā kavējumu uzskaites un administrēšanas mērķis ir samazināt izglītojamo neattaisnoto stundu kavējumus un uzlabot mācība procesa efektivitāti un kvalitāti.
4. Kavējums nav attaisnojums mācību vielas neapgūšanai.
5. **Izglītojamo kavējumu reģistrācija un kontrole**
6. Visi pedagogi katru mācību stundu fiksē elektroniskajā mācību žurnālā mykoob.lv, kā arī mācību stundas kavētājus ar ierakstu “n”.
7. Izglītojamie, kuri ierodas Skolā, kavējot noteikto stundu sākumu, pierakstās nosebotāju lapā, norādot savu vārdu, uzvārdu, klasi, tad, nekavējoties un netraucējot mācību procesu, dodas uz nodarbību telpu.
8. Ja izglītojamais nokavējis no stundas sākumu 15 un vairāk minūtes, pedagogam ir tiesības mācību stundu uzskatīt par kavētu, atzīmējot to elektroniskajā žurnālā ar “n”.
9. Kavētāja pienākums pēc ierašanās Skolā 3 dienu laikā uzrādīt attaisnojošu dokumentu (ārsta zīmi vai vecāku rakstīts attaisnojums) klases audzinātājam.
10. Klašu audzinātāji kavējumu attaisnojošu zīmi reģistrē elektroniskajā žurnālā mykoob.lv. Kamēr nav iesniegts attaisnojošs dokuments, kavētās stundas tiek reģistrētas kā neattaisnoti kavētas.
11. Nedēļas beigās klases audzinātājs pārskata izglītojamo kavējumu skaitu un ierakstus elektroniskajā žurnālā mykoob.lv, atzīmējot kavējumus slimības dēļ, attaisnotus un neattaisnotus kavējumus.
12. Katra mēneša piektajā darbdienā sociālais pedagogs pārbauda visu klašu datus elektroniskajā mācību žurnālā mykoob.lv un apkopo informāciju par visas skolas kavētājiem.
13. **Informācijas par izglītojamo kavējumiem aprite starp izglītības iestādi, vecākiem un pašvaldību**
14. Ja izglītojamais slimības dēļ vai citu iemeslu dēļ nevar ierasties Skolā, viņa vecāku (aizbildņu) pienākums tajā pašā dienā ir ziņot par kavējumu iemesliem klases audzinātājam, piemēram, piezvanot, atsūtot īsziņu, atsūtot ziņu elektroniskajā mācību žurnālā mykoob.lv.
15. Ja izglītojamais kāda iemesla dēļ (piedalīšanās sporta sacensībās, nometnēs, konkursos u.c. izņemot slimību) kavēs mācību stundas, tad vecāki (aizbildņi) pirms tam rakstiski informē klases audzinātāju.
16. Kavējumi, kuru attaisnojums nav apliecināts ar kavējumu zīmi 3 dienu laikā, tiek uzskatīti par neattaisnotiem.
17. Ja skola kavēta vairāk nekā 3 dienas pēc kārtas, jāuzrāda ārsta zīme.
18. Vecāku (aizbildņu) lūgumu attaisnot mācību stundu kavējumus ģimenes apstākļu dēļ klases audzinātājs akceptē ne vairāk kā 3 reizes pusgadā. Ārkārtas gadījumi tiek izskatīti individuāli administrācijas sēdē.
19. Ja izglītojamam dažādu iemeslu dēļ jāpārtrauc stundu vai nodarbību apmeklējums mācību dienā, tad viņš par to informē klases audzinātāju vai Skolas administrāciju.
20. Ja izglītojamam ir nepieciešams mācību laikā doties ceļojumā (uz sacensībām u.tml.), kas ir ilgāks par 3 dienām, izglītojamais ne vēlāk kā 3 dienas pirms brauciena iesniedz direktorei vecāku parakstītu un ar mācību priekšmetu pedagogiem un klases audzinātāju saskaņotu noteiktas formas iesniegumu.
21. Kavējumi, kas saistīti ar piedalīšanos Skolas atbalstītajos pasākumos, tiek uzskatīti par attaisnotiem bez kavējuma zīmes.
22. Izglītojamie, kuri piedalās sporta sacensībās, olimpiādēs un citos Skolas, pilsētas un republikas pasākumos, piedalīšanās diena/stundas ir attaisnots kavējums; par piedalīšanos mācību pasākumos ārpus mācību procesa atbildīgais pedagogs savlaicīgi (vēlams 3 darbdienas iepriekš) brīdina klases audzinātāju.
23. Klases audzinātājs ir atbildīgs par vecāku (aizbildņu) informēšanu par izglītojamā kavējumiem. Ja izglītojamais nav ieradies Skolā uz mācību sākumu vai kādu mācību stundu un klases audzinātājam nav informācijas par neierašanās iemeslu, klases audzinātājs nekavējoties, bet ne vēlāk kā mācību dienas laikā sazinās ar vecākiem (aizbildņiem), lai noskaidrotu izglītojamā neierašanās iemeslu.
24. Ja izglītojamais ir neattaisnoti kavējis mācību stundas, klases audzinātājs veic individuālas pārrunas ar izglītojamo, telefoniski sazinās ar vecākiem vai aicina vecākus uz individuālu sarunu, lai skaidrotu iemeslus.
25. Ja vispārējās pamatizglītības programmas izglītojamais turpina neattaisnoti kavēt mācību stundas, klases audzinātājs individuāli tiekas ar sociālo pedagogu, lai precizētu un analizētu neattaisnoto kavējumu iemeslus.
26. Ja pēc 21.un 22.punkta prasību izpildes kavējumi nesamazinās, klases audzinātājs aicina vecākus (aizbildņus) uz individuālu sarunu, kurā piedalās izglītojamais, vecāki (aizbildnis), klases audzinātājs, sociālais pedagogs un Skolas administrācijas pārstāvis.
27. Ja izglītojamais vairāk nekā 20 mācību stundas semestrī kavējis neattaisnoti, klases audzinātājs informē Skolas administrāciju un izglītojamā liecībā tiek izteikta piezīme par neattaisnotajiem kavējumiem.
28. Ja izglītojamais vairāk nekā 20 mācību stundas semestrī kavējis neattaisnoti un Skolai nav informācijas par neierašanos iemeslu vai iemesls nav uzskatāms par attaisnojošu, Skola par to nekavējoties rakstveidā vai elektroniskā veidā informē pašvaldības izglītības pārvaldes iestādi vai izglītības speciālistu, lai tie atbilstoši savai kompetencei koordinētu Skolas neapmeklēšanas cēloņu novēršanu, ja tas nepieciešams, un par izglītojamo informētu sociālo dienestu, bāriņtiesu vai citas institūcijas atbilstoši to kompetencei.
29. Ja ir pamatotas aizdomas par bērna, kurš bez attaisnojoša iemesla neapmeklē Skolu, tiesību pārkāpumu un to nav izdevies novērst pašvaldības kompetentajām iestādēm, Skola par to informē Valsts bērnu tiesību aizsardzības inspekciju.
30. **Noslēguma jautājumi**
31. Katras klases audzinātājs ir atbildīgs par precīzas un savlaicīgas kontaktinformācijas nodrošināšanu. Ja sociālais pedagogs fiksē, ka klases audzinātājs nav apkopojis kavējumus noteiktajā laikā, tad sociālais pedagogs ziņo par to skolas vadībai.
32. Ar kārtību, kādā katru dienu reģistrē izglītojamo neierašanos Skolā, izglītojamie un vecāki (aizbildņi) tiek iepazīstināti, uzsākot kārtējo mācību gadu, un izglītojamie to apliecina ar parakstu izglītojamo instruktāžas veidlapā.
33. Šie noteikumi tiek publicēti Skolas mājas lapā.
34. Atzīt par spēju zaudējošo Rīgas 31.vidusskolas 2011.gada 21. februāra rīcības plānu Nr. I – 48 “Rīgas 31.vidusskolas rīcības plāns neattaisnoto stundu kavējumu novēršanai”.

Direktore I.Stivriņa